Hipparchia fagi

Hipparchia fagi Euskal Herrian aurki daitekeen tximeleta bat da, Nymphalidae familiakoa. Europa hegoaldean bizi da, Alpeetatik hegoaldera.

 Deskribapena 
Tximeleta handia da, 66-76 mm arteko hegal zabalera du. Hegalen gainaldea marroi iluna da aurrealdean eta atzealdean marroi argia agertzen da gero iluntzen doana. Arrak ozelo txiki batzuk azaltzen ditu aurreko hegaletan. Emea nahiko antzekoa da, bi ozelo garbi azaltzen ditu honek. Hegalen azpialdea antzekoa da, grisagoa agian.

Koloreztapen honi esker bikain kamuflatzen da tximeleta, hegalen gainaldea enborrean eta azpialdea lur harritsuan.

Beldarra gris-marroixka da, kolore apalekoa, eta lerro beltz fin ez-jarraitu batek zeharkatzen du aurretik atzera.

 Bizi zikloa 
Ekaina eta iralia artean ikusten dira hegan. Ondoren arrautzak jarri eta handik beldarrak ateratzen dira. Beldarrak hibernatu egiten du eta udaberrian hainbat belar motataz elikatzen da; Brachypodium pinnatum, Bromus erectus, Festuca rubra, Holcus lanatus eta Holcus mollis.

 Habitata 
Fagi izenak pago zuhaitzari egiten dio erreferentzia, eta orokorrean baso epel hostoerorkorretan agertzen da. Koniferotan ere ikus daiteke eta elardi zabaletan ere bai. Itsas mailatik hasi eta gehienez 1.600 metrotako altuerara iristen da.

 Iruditegia 

 Erreferentziak 

 Kanpo estekak 

Kategoria:Nymphalidae
Kategoria:Euskal Herriko lepidopteroak
Kategoria:Europako lepidopteroak